AZ ELSŐFOKÚ BÍRÓSÁG ÍTÉLETE (ötödik tanács)
2008. január 30.
T‑85/04. sz. ügy
Guido Strack
kontra
az Európai Közösségek Bizottsága
„Közszolgálat – Tisztviselők – Értékelés – Szakmai előmeneteli jelentés – 2001–2002. évi értékelési időszak – Az értékelési eljárás szabályszerűsége”
Tárgy: Egyrészt a 2001–2002. évi értékelési eljárás felperest érintő része, másrészt a felperes ezen időszakra vonatkozó szakmai
előmeneteli jelentésének elfogadásáról szóló határozat megsemmisítése iránti kérelem.
Határozat: Az Elsőfokú Bíróság a 2001–2002. évi értékelési eljárás során hozott, a Guido Strack szakmai előmeneteli jelentésének elfogadásáról
szóló határozatot megsemmisíti. Az Elsőfokú Bíróság a Bizottságot kötelezi a költségek viselésére.
Összefoglaló
Tisztviselők – Értékelés – Az intézmény belső iránymutatása – Joghatások – Korlátok – A jogszabályi hierarchia tiszteletben
tartása
(Személyzeti szabályzat, 43. cikk)
Főszabály szerint semmi sem tiltja, hogy a kinevezésre jogosult hatóság általános érvényű belső határozat útján szabályokat
alkosson a személyzeti szabályzat által számára biztosított diszkrecionális jogkör gyakorlására nézve. Az ilyen belső iránymutatás
elfogadása lehetőségének azonban vannak bizonyos korlátai, többek között a jogszabályi hierarchia tiszteletben tartása.
A belső iránymutatás a személyzeti szabályzatnál és az annak végrehajtására elfogadott szabályozásnál alacsonyabb rendű jogi
norma. Következésképpen a közösségi intézmények által az értékelésre vonatkozóan elfogadott belső iránymutatás jogszerűen
nem írhat elő olyan szabályokat, melyek eltérnek a személyzeti szabályzattól vagy a személyzeti szabályzat általános végrehajtási
rendelkezéseinek 43. cikkétől, melyeket ugyanezen intézmények fogadtak el.
Ennélfogva, mivel a Bizottságnál a munkakör vagy a felettes személye megváltozásának bizonyos eseteire nézve a hatályos általános
végrehajtási rendelkezések részleges értékelés elkészítésnek kötelezettségét és a felettes által adott osztályzatok súlyozását
írják elő, ezen intézmény az értékelési rendszer megváltoztatásának átmeneti időszaka alatt nem írhatja elő a személyi állomány
értékelésére vonatkozó belső iránymutatásban, hogy az értékelési időszak végén hivatalban lévő felettes készítse el az értékelést
a korábbi felettesekkel folytatott egyszerű egyeztetést követően, ez ugyanis nem teszi lehetővé, hogy az értékelés a lehető
legjobban betöltse a tisztviselő feladatainak ellátásáról való időszakos tájékoztató szerepét.
(lásd a 38–42. pontot)
Hivatkozás: a Bíróság 190/82. sz., Blomefield kontra Bizottság ügyben 1983. december 1‑jén hozott ítéletének (EBHT 1983.,
3981. o.) 1. pontja; az Elsőfokú Bíróság T‑17/95. sz., Alexopoulou kontra Bizottság ügyben 1995. október 5‑én hozott ítéletének
(EBHT‑KSZ 1995., I‑A‑227. o. és II‑683. o.) 23. pontja; az Elsőfokú Bíróság T‑236/97. sz., Ouzounoff Popoff kontra Bizottság
ügyben 1998. július 2‑án hozott ítéletének (EBHT‑KSZ 1998., I‑A‑311. o. és II‑905. o.) 44. pontja; az Elsőfokú Bíróság T‑198/04. sz.,
Merladet kontra Bizottság ügyben 2005. december 8‑án hozott ítéletének (EBHT‑KSZ 2005., I‑A‑403. o. és II‑1833. o.) 38., 40.,
41. és 43. pontja.